בעקבות הרפורמה זכה הסל לתקציבים נוספים שאפשרו את הצטרפותכם של לא מעט רשויות חדשות, ביניהן שדרות, כפר סבא, קריית ביאליק, אריאל, סכנין, רהט, תמרה, טייבה ועוד. לפי מתווה הרפורמה, התקצוב נעשה לפי חישוב דיפרנציאלי שמאפשר לתלמידים בפריפריה ליהנות מתקציב מוגדל.
כיום הסל משפיע על למעלה ממיליון תלמידים, ולגידול זה ישנה גם השפעה על היקף הפעילות. אם בעבר צפו פחות או יותר ב-12,000 פעולות בשנת לימודים, הרי שבשנות הלימודים האחרונות פעולות הסל נושקות ל-20 אלף במספר.
70 שנות יצירה ישראלית - מיזם זרקור (2017-2018).
בשנת הלימודים תשע"ח יזם סל תרבות ארצי פרויקט מיוחד לציון שנת ה-70 למדינה, מנקודת מבט תרבותית ואמנותית. במסגרת הפרויקט עשרות אלפי תלמידים מכל רחבי הארץ צפו בהצגות, סרטים ומופעי מחול, האזינו להופעות מוזיקה, סיירו במוזיאונים ונפגשו עם משוררים וסופרים - כל זאת במימון מלא ובתקציב מיוחד של משרד החינוך. אירועי המיזם נפתחו בתיאטרון גשר, בהצגה "הרצל אמר", בנוכחות שר החינוך נפתלי בנט ומנכ"ל המשרד שמואל אבואב. זה היה האות לראשיתו של אחד מהפרויקטים הגדולים ביותר שהפעיל סל תרבות בשנים האחרונות ובמסגרתו הגיעו עשרות אלפי תלמידים למוסדות התרבות השונים, מכל רחבי הארץ.
"זרקור" הוא שמו של מיזם מיוחד בתוך פרויקט זה, ובמסגרתו מתקיימים מפגשי אמן אשר במרכזם הכרה והוקרה של דמויות מפתח ביצירה הישראלית. במסגרת המפגשים, אמנים מובילים מכל תחומי היצירה, סיפרו לתלמידים את סיפורם השזור בתחנות בחיי המדינה. דרך סיפורם האישי וסיפור דרכם המקצועית, נחשפו התלמידים גם לסיפורה של התרבות והאמנות הישראלית לאורך שנותיה. פרויקט זה התקיים בשיתוף פעולה עם גופים כאמ"י, אגודת הסופרים ואגודת הכוריאוגרפים וכלל מפגשים מצומצמים שנערכו במסגרות אינטימיות, שבהם התאפשר לאמנים לספר על דרכם האישית והמקצועית ולהופיע עם השירים שהפכו לאבני דרך בתרבות הישראלית. בין המשתתפים היו אמנים כגון יובל דור, יזהר כהן, יוני רועה, דפנה ערמוני, שלמה בר, שולי נתן, רנה שיינפלד, צמד רעים, ציפי מור, יוסי סגל, דורי בן זאב, רחלי אברהם איתן. הפרויקט אף זכה לחשיפה תקשורתית בטלוויזיה, ולמנכ"ל הסל הוענק פרס מיוחד מטעם איגוד אמני ישראל.
פעילות בזמן תקופת הקורונה (שנת הלימודים תש"ף - תשפ"א 2020/2021).
באמצע שנת הלימודים תש"ף, מרץ 2020, נקטעה באחת פעילות סל תרבות ארצי, עם הטלת האיסור על התכנסויות לאור משבר הקורונה. ההנחיות לשעת חירום הובילו לכך שצוות סל תרבות ארצי הוצא לחל"ת, זאת בזמן שבתי הספר עברו למתכונת פעילות מקוונת. צוות הסל בחר להמשיך את הפעילות גם בהיותו בחל"ת, וכך הפכו ערוץ היוטיוב ו עמוד הפייסבוק של סל תרבות ארצי, לפלטפורמות שוקקות במופעים ומפגשים מהיצע הסל, בששת תחומי האמנות, שנוצרו במיוחד ונפתחו לשיתוף באישור האמנים ובהתנדבות מלאה, מדי יום. אל התכנים נחשפו מורים, תלמידים ויוצרים.
בסוף מאי 2020, הוחזר כל צוות סל תרבות ארצי לעבודה. כבר ב-1 ביוני התקיימו פעילויות סל ראשונות, בהתאם להנחיות משרד החינוך והבריאות. אחריהן שובצו עוד מאות פעילויות, אליהן נחשפו עשרות אלפי תלמידים בבתי הספר. כל אותה עת פיקח הסל על הנעשה בפעילות, תוך הנחיית האמנים והמפיקים ובדיקת מילוי הנהלים הבריאותיים וצרכי השעה, זאת על מנת לוודא שההתאמות תתבצענה בצורה הנדרשת מבלי לפגום באיכותה. מפגשים ומופעים אלו התקיימו במתכונת מצומצמת של עד 50 תלמידים, שאפשרה לקיים שיח ודיאלוג משמעותיים יותר בין האמן והתלמיד. עדות להתנהלותם ואופיים של מפגשים אלו התפרסם בעמוד הפייסבוק של הסופרת שהם סמיט: "הילדים האלה פשוט ישבו והאזינו לסיפור. ולאחר שהאזינו התנהלה לה – בסדר מופתי – שיחה על ענייני הסיפור, הספרות והעולם. ולאחר מכן שאלו שאלות (מצוינות) – בהצבעה. ובמשך שעה שלמה ישבו עם המסכות על הפנים ולא התלוננו, ולא הסירו אותן אפילו שקיבלו את זכות הדיבור".
לקראת תום שנת הלימודים תש"ף, התפרסם באתר סל תרבות ארצי קול קורא לאמנים, יוצרים ומפיקים לשנת הלימודים תשפ"א, שמטרתו להיערך לקיומם של פורמטים חדשים למפגשים ומופעים בהתאם לצו השעה הבריאותי. בין היתר כולל היצע ייחודי זה מפגשים מקוונים בוועידת וידאו ומפגשים לכמות מצומצמת של תלמידים.
למרות הביקורת הפנימית והחיצונית שספג המהלך (שכן כמובן שדרך זאת אינה טובה כמו מפגש  פנים אל פנים עם היוצר או עם האמנות עצמה) דווקא מתוך קריאה נכונה של המציאות, בזכות ההיצע המקוון אותו יזם הסל,  גם במהלך הסגר השני והשלישי קיים הסל מפגשים מקוונים לתלמידים.
החל מדצמבר 2020, ממשיך הסל בימי חשיפה למנהלי ומנהלות סל ברשויות, המקבלים טעימה מהיצע הסל המקוון בכל תחומי האמנות כדי שיוכלו לשבצם בפעילות החינוכית עליה הם אמונים, במסגרת תוכנית הסל. ימי חשיפה אלה נעשים גם בשיתוף האיגודים המקצועיים של אנשי תעשיית התרבות ומספקים הזדמנויות שיווק וחשיפה נוספת לאנשי תעשיית התרבות, שמצאו עצמם ללא במה.
בנוסף, מהלך שהחל עם פרוץ הקורונה נשא פרי והחל מינואר 2021 הפך הסל להיות חלק מ מערכת השידורים הלאומית. מגוון מפעילויות הסל בעברית בערבית, מצולמות במיוחד, מועלות לאתר משרד החינוך וזמינות לכל בית ישראל.  יוזמה זאת מאפשרת גם  ליושבים בבית – התלמידים ובני משפחותיהם, לצפות במפגשי הסל בששת תחומי האמנות.
למעשה, לאורך כל תקופת הקורונה, סל תרבות ארצי הוא אולי הארגון היחיד המאפשר קיום מופעי ומפגשי תרבות כיום. לרשות תלמידי ישראל עומד היצע סל מותאם בששת תחומי האמנויות שנועד להבטיח כי הללו ימשיכו להיחשף לאמנות במיטבה וכי כל המעורבים בשדה האמנות שספג מכה כלכלית קשה, ימשיכו להופיע ולהתפרנס מאמנותם.
ועידת סלת"א - הוועידה הארצית השנתית של סל תרבות ארצי (2021-2022).
ב-21.06.21, התקיימה ועידת סלת"א - הוועידה הארצית השנתית הראשונה של סל תרבות ארצי, בתיאטרון הלאומי "הבימה". בוועידה שנקראה "חינוך, אמנות ותרבות עם המבט לעשור הקרוב – פוסט קורונה" השתתפו כאלף איש, בהם מחנכים, יוצרים, אמנים, מנהלי תרבות וסל תרבות ברשויות, מפיקים, מנהלי וצוותי מוסדות תרבות ומתנ"סים, אנשי אקדמיה ומובילי דעה.
הוועידה יצרה פלטפורמה חלוצית אשר כינסה את כלל הגורמים העוסקים בחינוך, אמנות ותרבות לכדי מבט הוליסטי ושיח משותף שענינו עתיד החינוך, האמנות והתרבות בעשור הקרוב. בנוסף, הוועידה בחנה את האתגרים החדשים שנוצרו בעקבות תקופת הקורונה בכל הנוגע ליצירת אמנות וצריכת אמנות והציעה מענים שונים בתגובה לאתגרים אלו.
הוועידה נפתחה בדברי פתיחה מפי שרת החינוך, ד"ר יפעת שאשא ביטון, בהופעתה הפומבית הראשונה מכניסתה לתפקיד. השרה דיברה על מקומו של סל תרבות ארצי כגורם שתפקידו להנגיש לתלמידי ישראל תרבות וערכים: "המשימה הגדולה שלנו במערכת החינוך היא להחזיר את החינוך למערכת החינוך, והכוונה היא החזרת הערכים, המורשת והתרבות שצורכים ילדינו. בעידן הזה של חיבור למסכים, איך אנחנו מוציאים אותם החוצה שילמדו לצרוך תרבות על גווניה הרבים? לנו במערכת החינוך יש את ההזדמנות לעשות את זה וצריך לחזק את זה דרך סל תרבות ארצי".
מנהל סל תרבות ארצי, רן שפירא, הדגיש בדבריו את חשיבות החשיפה לאמנות בגיל צעיר: "אנחנו בטוחים שנטיעת הזרעים לרכישת אמנות בעתיד, ראשיתה בגירוי שנייצר בילדות, אצל כל תלמידה ותלמיד, בכל יישוב בארץ. לאמנות ולתרבות יש את הכוח להתחבר למציאות שהיא מעבר לכאן ולעכשיו ולייצר חברה טובה יותר".
במהלך הוועידה התקיימו סדרה של פאנלים והרצאות בסגנון TED, בהם דנו מומחים ומובילי דעה בתחום החינוך האמנות והתרבות בנושאי הוועידה. בין לבין הוצגו מופעים אמנותיים שנוצרו במיוחד. בין משתתפי הוועידה נמנו בין היתר ד"ר אייל דורון - מומחה לחשיבה יצירתית בתחום החינוך, נורמן לברכט - היסטוריון, סופר, מבקר תרבות ובלוגר בינלאומי מבריטניה, אבי אדרי - מנכ"ל סינמה סיטי, המלחין פרופסור עודד זהבי, מייסד ומנהל הגלריה לאמנות אום אל פחם - סעיד אבו שקרה, האמן והיוצר עידן רייכל, הכוריאוגרף ומנהל להקת "קולבן דאנס" - פרופסור אמיר קולבן, השחקן והבמאי נורמן עיסא, המנהלת האמנותית של התיאטרון הארצי מיסודו של סמי לוי - הדס קלדרון, השחקן ומנחה הטלוויזיה, טל מוסרי והסופרת מאירה ברנע גולדברג.
הוועידה זכתה לסיקור תקשורתי נרחב בעברית, ערבית, רוסית וספרדית.
ועידת סלת"א 2022.
ב-22.06.22 התקיימה ועידת סלת"א - הוועידה השנתית הגדולה של סל תרבות ארצי בתיאטרון בית ליסין בהשתתפות כאלף איש, בהם אנשי חינוך ותרבות. הוועידה התקיימה תחת הכותרת "SEL תרבות - אמנות ולמידה חברתית-רגשית (Social–Emotional Learning)", והתמקדה בהיותה של החשיפה לאמנות אמצעי ייחודי להקניית מיומנויות חברתיות-רגשיות (כדוגמת אחריות אתית, חשיבה ביקורתית, התבוננות מנקודות מבט שונות, שימוש באמפתיה וקבלת שונות וגיוון).
את הוועידה פתח סגן שרת החינוך, ח"כ מאיר יצחק הלוי ודיבר על חשיבות הפעילות של סל תרבות: "אין ספק שמדובר באחד המפעלים החינוכיים-תרבותיים החשובים ביותר הקיימים במדינת ישראל. אני יודע להגיד בוודאות שמאות אלפי ילדים, באמצעות מפעל סל תרבות, נחשפים לנושא התרבות על כל מכלול גווניה המרתקים. המפעל הזה מייצר גירויים וחשיפה שהם פשוט מדהימים בהיבטים החינוכיים, הרגשיים והערכיים, ואני חושב שצריך לעשות הכל כדי שהמפעל הזה ילך ויתחזק."